นักท่องเที่ยวจีนหดตัวลงร้อยละ 20 แต่นักท่องเที่ยวจีนยังคงเดินทางเข้ามาเยือนไทยมากที่สุดเป็นอันดับแรก
ปลัดกระทรวงการท่องเที่ยวและกีฬา เผยเดือนตุลาคมนักท่องเที่ยวต่างชาติติดลบมากที่สุดในรอบ 10 เดือน โดยนักท่องเที่ยวจีนหดตัวลงร้อยละ 20 แต่นักท่องเที่ยวจีนยังคงเดินทางเข้ามาเยือนไทยมากที่สุดเป็นอันดับแรก

นายพงษ์ภาณุ เศวตรุนทร์ ปลัดกระทรวงการท่องเที่ยวและกีฬา เปิดเผยถึงสถานการณ์ท่องเที่ยวเดือนตุลาคม ปี 2561 ว่า มีนักท่องเที่ยวชาวต่างชาติเดินทางเข้าประเทศไทยเดือนตุลาคมกว่า 2.71 ล้านคน โดยมีนักท่องเที่ยวจากภูมิภาคเอเชียตะวันออกมากที่สุด รองลงมาคือยุโรป เอเชียใต้ อเมริกา และโอเชียเนีย ตามลำดับ 
เมื่อเปรียบเทียบกับช่วงเวลาเดียวกันของปีที่ผ่านมานักท่องเที่ยวลดลงร้อยละ 0.51 ซึ่งเป็นผลมาจากการหดตัวลงของนักท่องเที่ยวจีนร้อยละ 20 แต่ก็ยังคงมีจำนวนมากที่สุดเป็นอันดับ 1 ซึ่งสะท้อนให้เห็นว่าไทยยังเป็นจุดหมายปลายทางด้านการท่องเที่ยวอันดับ 1 ของจีน รองลงมาคือ มาเลเซีย ลาว เกาหลี และญี่ปุ่น ตามลำดับ ก่อให้เกิดรายได้เข้าสู่ระบบเศรษฐกิจกว่า 1.41 แสนล้านบาท 
ในช่วง 10 เดือนของปีนี้ มีนักท่องเที่ยวชาวต่างชาติเดินทางเข้าประเทศไทยแล้วรวมกว่า 31 ล้านคน ขยายตัวร้อยละ 7.84 และสร้างรายได้รวมแล้วกว่า 1.63 ล้านล้านบาท ขยายตัวร้อยละ 9.98 
ขณะที่ภาพรวมไทยเที่ยวไทย ตั้งแต่เดือนมกราคมถึงเดือนกันยายนปี 2561 มีคนไทยเดินทางท่องเที่ยวภายในประเทศ จำนวนกว่า 13.44 ล้านคน/ครั้ง และคาดว่าจะก่อให้เกิดรายได้กว่า 9.3 หมื่นล้านบาท

ทั้งนี้เป้าหมายรายได้เพื่อการท่องเที่ยวจากนักท่องเที่ยวต่างชาติเที่ยวไทย นายพงษ์ภาณุ กล่าวเพิ่มเติมว่า ยังไม่สามารถตอบได้ว่าจะทำตามเป้าที่ 3 ล้านล้านบาทได้หรือไม่ เนื่องจากเหลือเวลาเพียงแค่ 2 เดือน และยังมีรายได้ที่ต่ำกว่าเป้าอยู่มาก ส่วนไทยเที่ยวไทยมั่นใจว่าจะสามารถทำตามเป้าหมายที่ 1 ล้านล้านบาทได้ ส่วนมาตรการส่งเสริมการท่องเที่ยวในช่วงสิ้นปีนี้ นายพงษ์ภาณุ ยังกล่าวด้วยว่า ขณะนี้ต้องรอติดตามมาตรการฟรีวีซ่าที่จะเริ่มใช้ระหว่างวันที่ 1 ธันวาคม 2561 - 31 มกราคม 2562 ว่าจะส่งผลต่อนักท่องเที่ยวต่างชาติมากหรือน้อยอย่างไร และจะนำผลมาแก้ไขปัญหาต่อไป เพื่อการท่องเที่ยวที่ยั่งยืน